বিজেপিকে রুখতে তৃণমূলের হাত ধরা? গৌতম দেবের মন্তব্যের পরেই সিপিএমের মধ্যেই তৈরি হয়েছিল বিতর্ক। কলকাতার সমাবেশ মঞ্চে দাঁড়িয়ে বিতর্কে জল ঢেলে সূর্যকান্ত মিশ্র জানিয়ে দিলেন, লড়াই চলবে দুই শক্তির বিরুদ্ধেই। নবান্ন অভিযানের দিন কর্মীদের প্রস্তুত হয়ে আসার নির্দেশ দিয়েছেন নেতৃত্ব।
 ওয়েব ডেস্ক : বিজেপিকে রুখতে তৃণমূলের হাত ধরা? গৌতম দেবের মন্তব্যের পরেই সিপিএমের মধ্যেই তৈরি হয়েছিল বিতর্ক। কলকাতার সমাবেশ মঞ্চে দাঁড়িয়ে বিতর্কে জল ঢেলে সূর্যকান্ত মিশ্র জানিয়ে দিলেন, লড়াই চলবে দুই শক্তির বিরুদ্ধেই। নবান্ন অভিযানের দিন কর্মীদের প্রস্তুত হয়ে আসার নির্দেশ দিয়েছেন নেতৃত্ব। ২২ শে মে নবান্ন অভিযান। রাজ্যজুড়ে চলছে তারই প্রচার। কোথাও সমাবেশ, কোথাও মিছিল। গৌতম দেবের মন্তব্যকে কেন্দ্র করে এরইমাঝে তৈরি হয় নতুন বিতর্ক। বিজেপিকে রুখতে ভবিষ্যতে কী তৃণমূলের হাত ধরবে সিপিএম? দলের মধ্যেও শুরু হয়ে যায় বিতর্ক। জার্মানিতে গিয়েছিলেন সূর্যকান্ত মিশ্র। কলকাতায় ফিরে রানি রাসমণি রোডের সমাবেশ থেকে সরাসরি জল ঢেলে দেন এই বিতর্কে। নবান্ন অভিযানকে সামনে রেখে রানি রাসমণি রোডে সমাবেশ। মঞ্চের একদিকে রবীন্দ্রনাথের ছবি। বেশ বড়। মঞ্চের ওপর বিমান বসু, শ্যামল চক্রবর্তী, রবীন দেবরা। সামনে কালো মাথার ভিড়। ছুটির দিনেও জমায়েত দেখেও খুশি নেতারা। প্রথম থেকেই তৃণমূল আর বিজেপির বিরুদ্ধে তোপ দেগেছেন নেতারা। সিপিএমের অভিযোগ, দিদি ও মোদী হাত মিলিয়ে চলছে। বিজেপি বাড়লে সমূহ বিপদ সিপিএমে। আবার তৃণমূলের বিরুদ্ধে লড়াইও জারি রাখতে হবে। লড়াইয়ের পথ কী হবে, তা  নিয়ে দলের মধ্যেই রয়েছে অনেক প্রশ্ন। তবে আপাতত সূর্যকান্ত মিশ্র, রবীন দেবদের লক্ষ্য নবান্ন অভিযানকে সফল করা।